मुरगांवः सांकवाळ पंचायत वाठारांतल्या प्रभाग 3 मदल्या लोकांक फाटल्या आठ दिसा सावन पियेवपाचें उदक येनाशिल्ल्यान थळाव्यांनी वास्को बायणा हांगासरल्या भौशीक बांदकाम उदका पुरवण विभागाच्या अधिकाऱ्यांक जाप विचारली. कुठ्ठाळी-सांकवाळ वाठारांतलें उदक उत्तरेंतल्या आगशी वाठारांत घुंवडायत आशिल्ल्यान सांकवाळ वाठारांत उदकाचो उणाव जावंक लागिल्ल्याची म्हायती पंच तुळशीदास दत्ता नायक हांणी दिली.
 सांकवाळ पंचायत वाठारांतल्या प्रभाग 3 मदल्या लोकांक फाटल्या आठ दिसा सावन भौशीक बांदकाम उदका विभागाचें उदक येना. हे खातीर थळाव्यांनी खूबशे फावटी वास्को बायणा हांगासरल्या उदका पुरवण विभागांतले कुठ्ठाळीचे सहाय्यक अभियंते नरेश पैंगीणकार हांचे कडेन कागाळ दाखल केल्ली. कागाळ दिवन लेगीत उदकाचो एक थेंबूय ह्या वाठारांतल्या लोकांक येनाशिल्ल्यान निमाणें काल (बुधवारा) सांकवाळ पंचायतीच्या प्रभाग 3 चे पंच तुळशीदास नायक हांचे सयत मंगलदास नायक, राजू नायक, संतोष नायक, रिमा नायक आनी हेरांनी बायणा उदका विभागाचे सहाय्यक अभियंते नरेश पैंगीणकार हांचे कचेरेंत वचून तांकां जाप विचारली.
 ह्या वेळार सहाय्यक अभियंते पैंगीणकार हांणी सांगलें सांकवाळे उदकाचे वाहिनीक तंत्रीक इबाड जाल्ल्यान तशेंच उदकाचे वाहिनीक विवीध कडेन गळटी लागिल्ल्यान सांकवाळे कांय वाठारांनी उदकाचो उणाव निर्माण जायत आसा. रोखडीच उदकाचे वाहिनीक लागिल्ली गळटी दुरुस्त करून ह्या वाठारांत उदका पुरवण सुरळीत करतले अशी गवाय सहाय्यक अभियंते पैंगीणकार हांणी पंच नायक आनी हेरांक दिली.
 पंच तुळशीदास नायक हांणी सांगलें, कुठ्ठाळी-सांकवाळ पंचायत वाठारांतले उदक हेर सुवातांनी घुंवडायतात. दक्षीणेंतल्या लोकांक पियेवपाचें उदक साळावली धरणांतल्यान जाता. पूण दक्षीण गोंयांतलें उदक उत्तर गोंयांतल्या तिसवाडी आगशी वाठारांत घुंवडायत आशिल्ल्याची म्हायती दिली. हाका लागून कुठ्ठाळी-सांकवाळ वाठारांत उदक उण्या प्रमाणांत लोकांक मेळटा. उत्तरेंत ओपा आनी साळावली धरणाचे उदक दिल्ल्यान फुडारांत दक्षीण गोंयाक व्हड प्रमाणांत उदकाची समस्या निर्माण जातली अशी म्हायती पंच नायक हांणी दिली.
 तिसवाडी म्हालांतल्या आगशी मतदारसंघांत कुठ्ठाळी-सांकवाळेचे उदक भौशीक बांदकाम उदक पुरवण विभागान घुंवडायिल्ल्यान सांकवाळ पंचायत वाठारांतल्या प्रभाग 3 त उदकाचो उणाव जाला. हे विशींची कागाळ खूबशे फावटी बायणा उदका विभागाक दिवन लेगीत विभागान ह्या वाठारांतल्या लोकांचेर अन्याय केला. येता त्या दोन दिसांत सांकवाळ वाठारांत उदकाची पुरवण सुरळीत जाली ना जाल्यार वाठारांतल्या सगल्या नागरिकांक घेवन वास्को बायणा भौशीक बांदकाम खात्याच्या उदका पुरवण विभागाचेर मोर्चा व्हरतले अशी शिटकावणी थळावे नागरीक प्रदीप नायक हांणी पत्रकारां कडेन उलयतना दिली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 